«Коми Республикаса национальнӧй библиотека бура дасьтысис-выльмӧдчис аслас юбилей кежлӧ», - донъяліс канму учреждениеын мунысь дзоньталан уджъяссӧ Коми Республикалӧн культураса министр Артур Рудольф

Коми Республикаса национальнӧй библиотекалӧн 175 во тыригкежлӧ помалісны дзоньтасян уджъяссӧ зданиелӧн шуйгаладор да веськыдладор содтӧд стрӧйбаясын, дзоньталісны библиотекалысь банладорсӧ, вежисны джодъяссӧ, ӧдзӧсъяссӧ да ӧшиньяссӧ, мичмӧдісны пытшкӧссӧ, а сідзжӧ небӧг видзан юкӧнын лӧсьӧдісны вешталан джадъяс. Содтӧд юкӧнын кутас уджавны библиотекалӧн администрация. Медводдза судтаса прӧстмӧм жыръяссӧ дзоньталӧм бӧрын лӧсьӧдасны электроннӧя могмӧдан юкӧн вылӧ зал: Президентса библиотекалӧн дінму шӧрин.

Дзоньталӧмысь ӧтдор Национальнӧй библиотекаын нуӧдӧны пӧжарысь видзчысян уджъяс да выльмӧдӧны небӧг видзанінъяс. Рельса технология вылӧ вуджӧмӧн библиотекаса фондлӧн позянлуныс содас 1,5 пӧв.

«Коми Республикаса национальнӧй библиотека подув пуктӧмсяньыс нин лои дінмулӧн культура да наука шӧринӧн. Таво сылы тырӧ 175 во. Дерт жӧ, здание выльмӧдӧмыс, оборудование бурмӧдӧмыс – тайӧ юбилей кежлӧ медся бур козин абу сӧмын уджалысьяслы, но и лыддьысьысьяслы», - содтіс А. Рудольф.

\*\*\*Коми Республикаса национальнӧй библиотекасӧ дзоньталӧны республиканскӧй сьӧмкуд тшӧт весьтӧ. Сылӧн ӧтувъя доныс – 4,3 млн. шайт.